El Ple de l’Ajuntament de Burjassot aprova diferents mocions i adhesions en la sessió ordinària de juny
2025-07-24

El passat dimarts 28 de juny, va tindre lloc la sessió ordinària del mes de juny del Ple de l’Ajuntament de Burjassot, en la qual es van aprovar diferents mocions i adhesions per part dels grups polítics que conformen la Corporació Municipal.

En primer lloc, s’aprovava la moció presentada per Compromís contra tota mena d’actituds i agressions masclistes i contra la violència sexual en general, mostrant així, per part de l’Ajuntament, el seu rebuig a aquesta mena de violència. La moció es va aprovar amb les esmenes del PSPV-PSOE i Totes Podem.

Així mateix, el Ple aprovava dues adhesions. La primera, a l’estratègia de promoció de la salut i prevenció del sistema nacional de salut del Ministeri de Sanitat i, la segona, a la Declaració Institucional de la Federació Espanyola de Municipis i Províncies amb motiu de la celebració del Dia Internacional de l’Orgull LGTBI.

També es va aprovar la moció presentada pel grup municipal Totes Podem, per a potenciar el patrimoni cultural de Burjassot. El Consistori es compromet a estudiar la possibilitat d’instal·lar en cadascun dels elements del patrimoni municipal un panell informatiu sobre la seua història, que es completaria amb l’accés a codis QR amb els seus continguts en diversos idiomes i a la realització de tríptics informatius per a potenciar el coneixement del patrimoni local.

Finalment, s’aprovava la moció presentada per Ciutadans per a la millora de la xarxa de banys públics en el municipi.